Ignò Giusèppi

Chisthu da piccinnéddu di pòg’anni
criscisi sèmpri cu lu zirriòni
di vuré dibintà un signoròni,
di chiddi ch’àni li bigliètti manni.

E cummèssu s’è pórthu i la butréa
(e à fattu bè) di Magnamezurrià,
e l’arthi di vindì e d’imbruglià
èddu si l’à imparada tutt’intréa.

Vint’anni di cummèssu, e appói di tantu,
rizirèndi, e con tant’acurumì,
à abérthu una butréa ch’éra un incantu.

E abà è grassu e tòndu che cigiòni,
e magna còsi iscelthi dugna dì,
e li dinà li cònta a mirïòni.